Harald Kjøller (V), 2001-03-23:
I sin indledning sagde hr. Ole M. Nielsen, at jeg nok ville tage mig af Bornholm.
Nu er Bornholm jo en vigtig del af Danmark, så selvfølgelig gælder mit indlæg helt klart også Bornholm, men jeg er lige så lidt bornholmer i denne debat, som hr. Ole M. Nielsen er frederikshavner.
Så vil jeg sige, at diskussionen om udflytning af statslige arbejdspladser er jo ikke ny.
Denne drøftelse har varet længe, og den er i øvrigt i nogen grad koblet sammen med den årlige regionalpolitiske redegørelse, som regeringen kommer med.
Jeg vil sige, at ligesom de tidligere år, hvor yderområderne har været på dagsordenen, er det da svært at være uenig i de intentioner og hensigtserklæringer, som sidstes år regionalpolitiske redegørelse var et overflødighedshorn af.
Men det, vi ønsker fra Venstre, er sådan set en økonomisk vækst og udvikling, der kommer hele landet til gode.
Som det er i øjeblikket, er der enkelte områder, der mærker en kraftig vækst, hvilket modsvares af andre landsdeles stagnation eller tilbagegang.
Det er en uacceptabel udvikling, og det kan ikke være meningen, at yderområderne skal blive ved med at tømmes for mennesker og aktiviteter, før der bliver handlet på området.
Der er behov for en balance, hvor rammebetingelserne gøres bedre for yderområderne, og et af elementerne er udflytningen af statslige arbejdspladser.
Jeg er tilhænger af en stærk hovedstad, og det forslag til vedtagelse, der ligger her, forhindrer ikke dette.
Men vi skal have en helhedstankegang, hvor man fra statslig side ikke blot taler, men rent faktisk også gør noget ved det, altså enten bibeholder eller udflytter statslige arbejdspladser til disse områder.
I mange yderområder er de statslige arbejdspladser rygraden i samfundet, hvor mange mennesker ellers ville blive tvunget væk.
Samtidig er de statslige institutioner i mange tilfælde med til at tiltrække andre aktiviteter, så hvis man flytter skoler og undervisning og kaserner og store institutioner til vækstcentrene omkring de store byer, går det meget ud over yderområderne.
Jeg synes, der mangler nogen sammenhæng, for hvad nytter det, at erhvervsministeren tager nogle gode initiativer i et område og også i mange tilfælde får dem finansieret, hvis undervisningsministeren flytter eller lukker de korte videregående uddannelser, måske samtidig med at hovedparten af arbejdspladserne på en kaserne forsvinder?
Så kan man sige nok så meget, at erhvervsministerens initiativ er positivt og godt, og at man selvfølgelig er glad for det, men når man ser den samlede indsats, er det ét skridt frem og to tilbage, fordi der bliver nedlagt så mange statslige arbejdspladser, at de pladser, som initiativet skaber, ikke tilnærmelsesvis kan opveje det.
Det er ikke længere nok bare at komme med gode hensigtserklæringer.
De andre drøftelser, vi har haft, er som regel endt med en vedtagelse, som har været rar og god og fornuftig, man bare ikke har været forpligtende.
Den har ikke været bindende, den har ikke ført til noget, men det forslag, som nu er fremsat af hr. Ole M. Nielsen, er mere konkret.
Det er områderne med stagnation og tilbagegang, som skal profitere af initiativerne, og det vigtigste, når man placerer statslige arbejdspladser, er politisk vilje og mod til at koordinere.
Det hjælper, som jeg sagde før, ikke så meget, at erhvervsministerens initiativer er positive, hvis andre ministerier samtidig har modsatrettede initiativer.
Hvis linjen bliver en anden fremover, sådan som hr. Klaus Hækkerup nu lægger op til, hilser vi det med stor tilfredshed.
Nu henviser hr. Klaus Hækkerup bl.a. til statsvejene, som overgik til amtskommunerne, og det er også rigtigt.
Det gjorde man for halv kompensation, fordi amterne var meget sultne for at få en opgave.
Med hensyn til hr. Klaus Hækkerups spørgsmål om, hvilke arbejdspladser den borgerlige regering flyttede ud i det tidsrum: For det første kan jeg ikke give noget svar på det, og for det andet kan jeg sige, at regeringen havde vel heller ikke det nødvendige flertal i Folketinget, selv om den havde ønsket at gøre det.
Men jeg har ikke kendskab til, hvilke initiativer der har været.
Med hensyn til hr. Frank Aaens spørgsmål om centralisering inden for landbruget og mejerier og slagterier og den slags er det rigtigt, som hr. Frank Aaen siger, at der er sammenlagt og flyttet og lukket meget, men der har i hvert fald også været mange Venstreprotester imod det.
Jeg ved ikke, om de er kommet fra talerstolen her i Folketinget, men de har ikke manglet de steder, hvor vi andre færdes.